وايد أسباب تخليني أنزل هالبوست .. منها أني
مستانسه ومنها انه ناس فـ بالي وحبيت أني اذكرها
قلم جاف قال في آخر بوست .. ما اعرف ليش كتبت هالبوست .. بس اللي اعرفه اني ابغي
اكتب
انا اليوم بقول شراته .. اني بس ابغي اكتب .. هاي مدونتي .. اريد اطلع كل اللي في خاطري فيها
و bin3li يقول .. اكتب اللي انته تباه .. هاي مساحتك الخاصه .. قول اللي في خاطرك
اليوم كان بالنسبه لي يوم وااااااايد متعب
كان عندي امتحان math في كلاس الظهر اللي يبدا 3:30 ويخلص 6:30
بس خلصت قبل لا يخلص الكلاس بساعه .. وما شيء فايده ارد البيت لانه كان عندي كلاس عقبه
من 6:30 لين 9:30
استانست في كلاس المسا .. لانه الدكتور عطانا نتايج الـ research paper
ويبت فيه B
بالنسبه لي كـ طالبه سنه اولى واااااااايد زين
السبب الثاني اللي يخليني اكتب البوست
كنت يالسه اتعشى ويا الوالده .. وفتحنا سالفة السفر .. قلتلها اول مره في حياتي احس اني انجزت شيء
اللي من الامارات اكيد يعرفون سالفة التقارير
الطبيه وكيف اجراءات دايرة الصحه عندنا وكم يبالها مراكض
كنت اعتبر عمري وايد صغيره على هالسوالف .. وكنت دايما اقول انا مب قدها واتحرطم
ليش حطوا هالمسؤوليه على راسي .. بس الحمدالله طلعت قدها وقدود .. وقدرت اطلع الموافقه
فـ كنت اقولها .. ما تعرفين شو احساسي .. احساس وايد حلو اني قدرت انجز شيء حتى
اللي اكبر عني ما يرومون والاحلى من كل هالسالفه اني ابدا ما دخلت الواسطه فيها ..
بس صدق تعبت لين ما خذت الموافقه
قالت لي هاي حقوقكم بس انتوا ما تعرفون كيف تاخذونها .. تتريون الحكومه تسوي لكم كل
شيء ع البراد وانتوا بس يلسوا في البيوت وحطوا ع الحكومه .. تذكرت رمست bin3li
ادري اني وايد طولت .. سوري .. بس يبالي اسير اذاكر الحينه